open-index/open-wikipedia-markdown huggingface dataset:
Mingma Sherpa

**Mingma Sherpa** (sündinud 16. juunil 1978 Sańkhuvāsabhā ringkonnas Koshī provintsis) on Nepali  šerpa alpinist ja ettevõtja. 

20. mail 2011 tõusis ta enda jaoks viimasele seni veel vallutamata kaheksatuhandelise mäe, Himaalajas asuva Kangchenjunga (8586 m) tippu. Sellega sai ta 21. mägironijaks maailmas (ja esimeseks Lõuna-Aasias), kes on tõusnud kõigi (14) üle 8000 meetri kõrguste mägede tippu. Kokku kulus tal 14 tipu vallutamiseks 11 aastat (2000–2011).

Tagantjärele (juulis 2022) Eberhard Jurgalski hallatava veebisaidi *8000ers* väitel oli Mingma Sherpa 2010. aastal jõudnud vaid Dhaulagiri eeltippu (tähistus WRFS).

29. septembril 2023 tegi Mingma kordustipputõusu Dhaulagiri tippu, seekord tõepoolest peatippu. Veebisait *8000ers.com* kandis Mingma Sherpa saidi poolt koostatava kõigi kaheksatuhandeliste tippu jõudnute nn "uude nimistusse". Samal ajal jääb tema nimi figureerima ka ajaloolise, nn "pärandi nimistu" koosseisu.

Tal on kolm venda: Chhang Dawa Sherpa (s. 1982), Tashi Lakpa Sherpa (s.1985)
ja noorim vendadest Pasang Phurba Sherpa. Koos nad asutasid kommertsoperaatorfirma Seven Summit Treks. Mingma Sherpa on selles ettevõttes *Chairman*.

## Viited

## Välislingid
Suurpõgenemine 1944

**Suurpõgenemine 1944 mälestusmärk**  on Pärnus püstitatud mälestusmärk, mälestamaks 1944. aasta Suurpõgenemise põlvkonda - neile, kes pidi lahkuma oma perest ja kodumaalt ellujäämise nimel, neile, kes sihtkohta ei jõudnud, ning neile, kes jäid ja talusid hirmu ja teadmatust.

Mälestusmärk kingiti Pärnu linnale Ülemaailmne Eesti Kesknõukogu (ÜEKN) Suurpõgenemine 1944 toimkonna poolt. 

Mälestusmärk avati 21. septembril 2024 Pärnu Kesklinna silla juures. Selle autor on Elo Liiv. Mälestusmärgi rajamine ja annetuste kogumine toimus Suurpõgenemise lapse, ÜEKN SP1944 toimkonna liikme Kristi Vuht Allpere eestvedamisel.

Annetusi aitasid koguda mitmed ÜEKN-i liikmesorganisatsioonid, sealhulgas ERKÜ, EERO Canada ja AESL. Eestis koguti annetusi Tammepuu Eesti Klubi MTÜ abil. Nii said kodueestlased ja väliseestlased, nende järeltulijad ja sõbrad anda oma panuse mälestusmärgi püstitamiseks. Ülekaalukalt toetasid mälestusmärgi rajamist väliseestlased. 

## Mälestusmärgi saamislugu
Paigaldati oma kohale loetletud tunnid enne mälestusmärgi avamist.
 
## Vaata ka
*Suur põgenemine

## Viited

## Lisateave
* ÜEKN
* ERKÜ
* EERO Canada
* AESL

* Tammepuu Eesti Klubi MTÜ
Sõlik

**Sõlik** (*Omphalina*) on šampinjonilaadsete seltsi heinikuliste sugukonda kuuluv seente perekond.

## Liike
**[[Omphalina pseudomuralis]]*
**[[Omphalina pyxidata]]*
**Omphalina subhepatica* – maksasõlik

## Varasemaid liike
**Arrhenia epichysium* – puidusõlik, kännu-puidusõlik
**Arrhenia onisca* – rabasõlik
**Arrhenia philonotis* – soosõlik
**Arrhenia umbratilis* – tõmmu sõlik, kallassõlik
**Lichenomphalia ericetorum* – turba-sõlgsamblik, turbasõlik, turbasambla-sõlik

## Välislingid
* Sõlik andmebaasis eElurikkus
Gamundia

***Gamundia*** on kandseente hulka kuuluv perekond seeni.

## Liike
**[[Gamundia leucophylla]]*
**[[Gamundia striatula]]*

## Välislingid
* ''Gamundia'' andmebaasis eElurikkus.
Hubbardi medal

**Hubbardi medal** (inglise keeles *Hubbard Medal*) on National Geographic Society kõrgeim autasu uurimisreiside, avastamise ja uurimistöö alase tunnustuse eest. Autasu andmisega tähistatakse enamasti aastatepikkuseid murrangulisi saavutusi konkreetses valdkonnas.

Medal on nimetatud National Geographic Society esimese presidendi Gardiner Greene Hubbardi auks. Traditsiooniliselt annab selle värskele laureaadile üle Ameerika Ühendriikide president. 

Seda auhinda on välja antud alates 1906. aastast ebaregulaarselt. 

Esimesed laureaadid olid polaaruurijad.

## Laureaadid
Allikas:

*1906 – Robert Peary
*1907 – Roald Amundsen 
*1908 – Grove Carl Gilbert 
*1909 – Robert Bartlett
*1910 – Ernest Shackleton 
*1919 – Vilhjamur Stefansson
*1926 – Richard Evelyn Byrd 
*1927 – Charles Lindbergh 
*1930 – Roy Chapman Andrews
*1931 – Anne Morrow Lindbergh
*1934 – Albert W. Stevens
*1935 – Orvil Arson Anderson 
*1935 – Lincoln Ellsworth
*1936 – H. H. Arnold
*1954 – Briti Everesti mägiekspeditsioon 
*1954 – Paul Allen Siple
*1958 – USA mereväe Antarktika ekspeditsioonid
*1959 – Vivian Fuchs 
*1959 – Mary Leakey
*1962 – John Glenn
*1962 – Louis Leakey
*1962 – Ameerika Everesti mägiekspeditsioon
*1963 – Juan T. Trippe 
*1967 – James Arthur Lovell 
*1969 – Frank Borman 
*1969 – William Alison Anders
*1969 – Michael Collins
*1970 – Neil Armstrong 
*1970 – Edwin Eugene Aldrin
*1970 – Alexander Wetmore
*1975 – James E. Webb
*1978 – Marie Tharp 
*1978 – Bruce Charles Heezen
*1978 – John W. Young
*1981 – Robert L. Crippen 
*1981 – Gilbert F. White
*1994 – Richard Leakey 
*1994 – Jane Goodall
*1995 – Robert Ballard 
*1996 – Bertrand Piccard
*1999 – Brian Jones 
*1999 – Matthew Henson
*2000 – Don Walsh 
*2010 – Gil Grosvenor 
*2012 – Jacques Piccard 
*2013 – Sylvia Earle 
*2013 – James Cameron
*2013 – E. O. Wilson
*2015 – George Schaller 
*2016 –  Meave Leakey 
*2016 –  Nainoa Thompson
*2017 – Neil deGrasse Tyson 
*2018 – Peter H. Raven 
*2020 – Katherine Johnson 
*2021 – Enric Sala 
*2022 – Thomas Lovejoy

## Viited

## Välislingid
Mingma Gyabu Sherpa

**Mingma Gyabu Sherpa**, ka **Mingma David** (sündinud 16. mail 1989 Tāplejuńgi ringkonnas Koshī provintsis) on Nepali alpinist ja mägipäästja. 

Kui 2019. aastal Nirmal Purja tõusis kõigi üle 8000 meetri kõrguste mägede tippu, ronis Mingma Gyabu Sherpa temaga kaasa ja tõusis üheksa kaheksatuhandelise tippu (viimane tipp oli 29. oktoobril 2019 Xixabangma). Koos varem ronitud kaheksatuhandelistega (alates 2010. aastast) oli
Xixabangma tipputõus arvult 14. Meedia teatas, et ta on noorim (30-aastane) kõigi (14) kaheksatuhandeliste tippu roninutest.

16. jaanuaril 2021 tõusis Mingma Gyabu Sherpa koos üheksa teise Nepali mägironijaga (nende seas Mingma G ja Nirmal Purja) esimestena maailmas talvisel hooajal kaheksatuhandelise K2 (8611 m) tippu.

Eberhard Jurgalski hallatava veebisaidi *8000ers* väitel oli Mingma Gyabu Sherpa 2019. aastal jõudnud vaid Dhaulagiri eeltippu (tähistus WRFS). Seetõttu loeb Jurgalski meeskond, et Mingma Gyabu Sherpa on tõusnud vaid 13 kaheksatuhandelise tippu.

## Viited

## Välislingid
India asjade riigisekretär

**India asjade riigisekretär** (inglise keeles *His/Her Majesty's Principal Secretary of State for India*) oli Suurbritannia valitsusse kuuluv ametnik, kes juhtis India Ametit (India Office) ning vastutas Briti India valduste valitsemise eest (sh Aden, Birma ja Pärsia lahe valdused). Ametikoht loodi 1858. aastal, kui Briti Ida-India Kompanii võim Bengalis lõppes ja India (v.a pooliseseisvad India vürstiriigid) läksid otse Londoni kontrolli alla. Sellega algas ametlikult ka Briti impeeriumi võim India poolsaarel.

India asjade riigisekretäri ametikohta reformiti 1937. aastal: Birma ja Adeni asjad viidi uue Birma Ameti (Burma Office) haldusalasse, kuid nii India kui Birma Ametit juhtis sama riigisekretär. India Amet ja India asjade riigisekretäri institutsioon likvideeriti kui India ja Pakistan 1947. aastal iseseisvusid. Birma iseseisvus 1948. aasta alguses.

## India asjade riigisekretäride loend

## Kirjandus
* St. John, Ian. "Writing to the Defence of Empire: Winston Churchill’s Press Campaign against Constitutional Reform in India, 1929–1935". In: C. Kaul, (ed) *Media and the British Empire* (Palgrave Macmillan, 2003) pp. 104–124.
* Williams, Donovan. "The Council of India and the relationship between the home and supreme governments, 1858-1870." * English Historical Review* 81.318 (1966): 56–73.
Lie de vin

***Lie de vin*** ehk **veinipäravärvus** on prantsuskeelsetes tekstides esinev värvinimetus, mis tähistab lillakaspunast värvitooni ja mille varjundit võrreldakse punase veini pudelite põhjas leiduva sademe värvusega. Värvi nimetust kasutatakse eelkõige moevaldkonnas, aga ka sisekujunduses.

Värvus seostub magususe, haigluse, kaduvusega.

## Pildid

Wine residue on wine glass.jpg|Veinisade klaasi põhjas
Merlot wine lees after fermentation.JPG|Merlot' veinipära käärimisanumas
Robe de ville, 1969.69.2.jpg|Martial & Armandi moemaja päevakleit 1932. aastast
Bouton moyen en émail lie de vin et étoiles dorées incrustées en bordure, B1660.jpg|Nööp kuldsete tähtedega. Musée Carnavalet, Histoire de Paris 
Eventail brisé, 2002.113.1.jpg|Lehvik, 19. sajandi algus. Veinipära värvi on poolte lamellide kaunistatud ülaotsad
Eventail brisé, 2002.113.1(2).jpg|Lehvik, 19. sajandi algus. Veinipära värvi on poolte lamellide allnurgad


## Variatsioonid
Prantsuskeelne värvinimetuste portaali pourpre.com järgi on *lie de vin* suhteliselt kitsas toonivahemik tume-karmiinpunasest ligikaudu granaatpunaseni  .

Teine prantsuskeelsete värvinimetuste portaal code.couleur annab tooni vasteks veidi amarandipunast meenutava tooni  .

ISCC-NBS-i värvisõnaraamatu "Color: Universal Language and Dictionary of Names" järgi on veinipäravärvus (*Wine Lees*) kas tumepunane , sügav punakaspruun  või tume punakaspruun  , *Claret Lees* on tume lillakaspunane ; märgitud on, et inglise keeles on veinipäravärvus kastanpruuni (*Maroon*) sünonüüm.

Kunstitarvete tootja Cansoni Mi-Teintes' seeria pastellpaberi toon nr 503 on *lie de vin*, see on tuhm punakaslilla  .

## Kirjanduses
Alexandre Dumas' romaani "Kolm musketäri" alguses on taevasinise-veinipäravärvilise vahepealset tooni Meungi saabuva d'Artagnani villane vammus.

## Vaata ka
* Granaatpunane
* Amarandipunane
* Peedipunane
* Purpurpunane

## Viited
Kennedy needus

**Kennedy needus** on rida surmajuhtumeid, õnnetusi, mõrvu ja ebaõnne, mis on seotud Ameerika Kennedy perekonna liikmetega. Väidetav needus on tabanud eelkõige ärimees Joseph P. Kennedy seeniori järeltulijaid, kuid see on puudutanud ka peretuttavaid ja teisi sugulasi. "Needuse" levinumad ilmingud on olnud poliitilised mõrvad ja lennuõnnetused. Skeptikute arvates pole ebatõenäoline, et suur perekond kogeb mitme põlvkonna jooksul sarnaseid sündmusi.

## Kronoloogiliselt
### Kennedyte surmad
*12. august 1944 – Joseph P. Kennedy Jr. hukkus, kui tema juhitud sõjalennuk Inglismaal plahvatas.
*13. mai 1948 – Kathleen "Kick" Kennedy (ametlikult tuntud kui Kathleen Cavendish, Hartingtoni Marchioness) hukkus Prantsusmaal lennuõnnetuses. Õnnetuses hukkus ka tema kaaslane Lord Fitzwilliam.
*22. november 1963 – USA president John F. Kennedy mõrvati, kui ta sõitis autokolonnis Dallases läbi Dealey Plaza.
*5. juuni 1968 – USA senaator ja demokraatide presidendikandidaat Robert F. Kennedy't tulistati Los Angelese Ambassadori hotellis. Robert suri järgmisel hommikul.
*25. aprill 1984 – Robert F. Kennedy poeg, David A. Kennedy, suri Florida osariigis, Palm Beachi hotellitoas. Surma põhjustas narkootikumide üledoos.
*31. detsember 1997 – Robert F. Kennedy poeg, Michael LeMoyne Kennedy, suri suusaõnnetuse tagajärjel, Colorado osariigis Aspenis.
*16. juuli 1999 – John F. Kennedy Jr. hukkus koos oma naise Carolyn Bessette'iga, kui tema juhitud lennuk Massachusettsi osariigis alla kukkus.
*16. september 2011 – Ted Kennedy tütar, Kara Kennedy, suri infarkti tagajärjel Washingtoni osariigi terviseklubis treenides.
*16. mai 2012 – Mary Richardson Kennedy, kes oli Robert F. Kennedy juuniori abikaasa, tegi enesetapu.
*2. aprill 2020 – Maeve Kennedy McKean, Robert F. Kennedy lapselaps, jäi kadunuks koos oma kaheksa aastase poja Gideoniga, lühikese kanuumatka ajal Chesapeake'i lahes. Nende surnukehad leiti samal nädalal lahest. Lahkamisel selgus, et nad surid uppumise tagajärjel.

### Teised juhtumid
*19. juuni 1964 – USA senaator Ted Kennedy elas üle lennuõnnetuse, milles hukkusid üks tema abiline ja piloot. Kennedy viibis viis kuud haiglaravil, taastudes paljudest õnnetuse tagajärjel tekkinud vigastustest.
*18. juuli 1969 – Ted Kennedy sõitis oma autoga kogemata Massachusettsi osariigis, Chappaquiddicki saarel sillalt alla. Õnnetuse tagajärjel hukkus 28-aastane kaasreisija Mary Jo Kopechne. Ted teatas õnnetusest politseile alles järgmisel hommikul ja tunnistas end süüdi õnnetuskohalt lahkumises.
*13. august 1973 – Joseph P. Kennedy II juhitud sõiduk tegi avarii, mille tagajärjel jäi autos olnud kaassõitja Pam Kelley halvatuks. Teine kaassõitja David A. Kennedy sai õnnetuses vigastada.
Týni Jumalaema kirik

**Týni Jumalaema kirik** ehk **Jumalaema kirik enne Týni** (tšehhi keeles *Kostel Matky Boží před Týnem* ja *Týnský chrám*, lühendatult ka *Týn*) on 14. sajandi teisel poolel ehitatud gooti kirik on Praha vanalinnas Tšehhis. Kiriku 80 meetri kõrguste tornide siluett on selgelt äratuntav, kuna kahe torni teravatipulisi telkkiivreid täiendavad kaheksa väikest telkkiivritega konsooltornikest, mis on paigutatud kahe korrusena, kummaski neli tornikest. 

## Kirjeldus
Kirikut peetakse Praha üheks kaunimaks gooti ehitiseks. Hoone suurus ja kaunistatus viitavad selle tähtsusele teiste kihelkonnakirikute hulgas. Kirik ehitati samal platsil asunud vanema ehitise kohale ja see määras ära kiriku asukoha väljaku suhtes: kiriku ees asusid väljakuäärsed majad ja uue kiriku fassaad jäi niisamuti nende taha.

Ehitise juurde pääseb mööda sammaskäiku kiriku ees asuvas majas. Peaportaal on paigutatud kiriku küljele ja avaneb Tyni tänavale. Portaali tümpanoni kaunistab väljapaistva teostusega reljeef, mille tase on võrreldav Prantsusmaa või Burgundia õukonnaringkondades loodud kunstiga.

15. sajandil sai kirikust hussiitide pühakoda ja jäi selleks 1621. aastani. Umbes sel perioodil kaunistati fassaad hussiitide sümboli kuldse karikaga. 2017. aastal karikas taastati oikumeenilise lepitusžestina.

## Sisustus
Pärast 17. sajandil toimunud tulekahju sai kirik uue sisustuse barokkstiilis. Gooti perioodi sisustusest on säilinud 15. sajandi algul Matěj Rejseki loodud hilisgooti vormides baldahhiin. Hilisrenessansist pärineb Kristuse ristimise kujutisega altarisein kunstnikult initsiaalidega I.P. Barokiperioodist pärineb peaaltar Karel Škréta altarimaaliga 17. sajandi keskpaigast.

## Pildid

Prag Teynkirche Nordportal.jpg|Portaal põhjapoolses külgseinas
Praha Týn Church Interior 01.jpg|Siseruum, vaade itta
Teynkirche Prag Hochaltar 1 retouched.jpg|Peaaltar
Teynkirche Prag rechter Seitenaltar 4.1.jpg|Renessanssaltar kristuse ristimisega
Teynkirche Prag Kanzel 3.jpg|Kantsel
Baldachýn.png|Baldahhiin
Teynkirche Prag Orgel.jpg|Orel


## Viited
Kim Chang-ho

**Kim Chang-ho** (korea keeles 김창호; 15. september 1969 Yecheoni maakond, Põhja-Gyeongsangi provints – 11. oktoober 2018 Gurja Himal, Gańḍakī provints, Nepal) oli Lõuna-Korea alpinist.

Ta oli tõusnud kõigi (14) üle 8000 meetri kõrguste mägede tippu (14. mägironijana maailmas ja esimese korealasena lisahapnikku kasutamata). Tal kulus selleks kaheksa aastat (2005–2013). Tema 14. tipp oli Džomolungma (8848 m) (tipus 20. mail 2013).

Tagantjärele (2022. aasta juulis) selgus, et Eberhard Jurgalski hallatava veebisaidi *8000ers* väitel oli Kim Chang-ho kolme kaheksatuhandelise mäe tippu tõusmisel jõudnud vaid eeltippu (Dhaulagiri (eeltipu tähistus WRFS), Manaslu (C2) ja Annapurna (C0)). Kuid need asjaolud ei saanud takistuseks Jurgalski meeskonnal kanda Kim Chang-ho nimi ajaloolise, nn "pärandi nimistu" koosseisu.

## Surm
Oktoobris 2018 ronis Kim oma tiimiga Himaalajas Gurja Himali (7193 m) lõunaküje kaudu tippu. Kimi tiimi surnukehad leiti 3500 meetri kõrgusel asunud Gurja Himali baaslaagrist allpool asuvast orupõhjast.               

## Viited

## Välislingid
*
*Mark Horrell. "The strange life and death of Kim Chang-ho". markhorrell.com, 24. oktoober 2018
Oh Eun-sun

**Oh Eun-sun** (korea keeles 오은선; sündinud 5. märtsil 1966 Namwonis Põhja-Jeolla provintsis) on Lõuna-Korea alpinist. 

Meedia teatel sai Oh Eun-sun väidetavalt esimeseks naismägironijaks, kes oli tõusnud kõigi (14) üle 8000 meetri kõrguste mägede tippu (neljanda korealasena). Tal kulus selleks 13 aastat (1997–2010). Tema 14. tipp oli Annapurna (8091 m) (tipus 27. aprillil 2010 koos telemeeskonnaga, kes tegi satelliidi vahendusel otseülekande Koreasse). 

Tagantjärele sai Oh Eun-suni probleemseks tipputõusuks 2009. aastal ronitud Kanchenjunga (8586 m). Ta enda väite, et ta oli siiski päristippu jõudnud, on teised mägironijad kahtluse alla seadnud alates sellest ajast, kui ta selle esitas, kuna Oh Eun-sunil puuduvad foto- või muud tõendused selle kohta, et ta tegelikult mäe kõrgeima punkti saavutas. Augustis 2010 vaidlustas Oh Eun-suni väite ka Korea Alpiföderatsioon.

2022. aasta juulis sai teatavaks, et Eberhard Jurgalski hallatava veebisaidi *8000ers* väitel polnud Oh Eun-sun kolme kaheksatuhandelise peatippu tegelikult jõudnudki (Kanchenjunga, Dhaulagiri ja Manaslu). Oh Eun-suni tipputõusu lõpp-punkt oli viimase kahe puhul eeltipp. Seetõttu loeb Jurgalski meeskond, et Oh Eun-sun on tõusnud vaid 11 kaheksatuhandelise tippu.

## Viited

## Välislingid
Luo Jing

**Luo Jing** (sündinud 1975 Hengyangis Hunani provintsis) on hiina naisalpinist.

Meedia teatel üritas 4. oktoobril 2018 Luo Jing ronida Xixabangma (8027 m) tippu, kuid tipputõus nurjus. Õnnestumise korral oleks ta saanud neljandaks naismägironijaks maailmas (ja esimeseks hiinlannaks), kes oleks tõusnud kõigi (14) üle 8000 meetri kõrguste mägede tippu. Oma esimese kaheksatuhandelise tipus käis ta 2011. aastal. 

Tagantjärele (2022. aasta juulis) selgus, et Eberhard Jurgalski hallatava veebisaidi *8000ers* väitel polnud Luo Jing kahe kaheksatuhandelise peatippu tegelikult jõudnudki (Dhaulagiri, Manaslu). Luo Jing peatus Dhaulagiri ja Manaslu eeltippudes. Seetõttu loeb Jurgalski meeskond, et Luo Jing on tõusnud vaid 11 kaheksatuhandelise tippu.

## Viited
Dnipro rajoon (Kiiev)

**Dnipro rajoon** (ukraina keeles Дніпровський район) on haldusüksus (rajoon) Ukraina pealinnas Kiievis.

Dnipro rajoon asub Dnepri vasakul kaldal.

Dnipro rajoon moodustati 23. mail 1969. 30. detsembril 1987 ühendati osa Dnipro rajoonist vastloodud Vatutini rajooniga (tänapäeval Desna rajoon).

## Viited
Bréxent-Énocq

**Bréxent-Énocq** on vald Põhja-Prantsusmaal Pas-de-Calais' departemangus.

Bréxent-Énocq asub u. 8 km Montreuil-sur-Merist kirdes tee D146 ääres.


Bréxent église 2.jpg|Kirik
62176-Bréxent-Énocq-Sols.png


## Viited
Desna rajoon

**Desna rajoon** (ukraina keeles Деснянський район) on haldusüksus (rajoon) Ukraina pealinnas Kiievis.

Desna rajoon asub linna kirdeosas Dnepri vasakul kaldal.

Rajoon moodustati 30. detsembril 1987 ja kandis esialgu nime Vatutini rajoon. Praeguse nime sai Desna rajoon 2001. aasta oktoobris.

## Viited
Hõbevalge (värvus)

**Hõbevalge** on üks valge taolistest värvitoonidest, mida iseloomustab metalliläige ning värvinimetus tähistab poleeritud hõbeda taoliselt helkivat pinda. Samas tähenduses kasutatakse ka värvinimetust **hõbedane**.

Et hõbevalge nagu hõbehalligi puhul on vihjatud hõbedahelgile, võivad nende tähendused osaliselt kattuda. Hõbevalged võivad olla hallinenud juuksed, kalasoomused või metallesemed.

## Pildid

Silver Bar 01.jpg|Hõbedakang
Fish scales.jpg|Kalasoomused
HappyPensioneer.jpg|Hõbevalged juuksed
LunariaAnnua2.jpg|Aed-kuukressi kõdrad
Yponomeuta malinellus 3.jpg|Õunapuu-võrgendikoi röövikud ja hõbevalged kookonid


## Variatsioonid
Ernst Friedrich Glockeri mineraloogiaõpikus "Grundriss der Mineralogie ..." kuulub hõbevalge (*Silberweiss*) metallikvärvide gruppi. Seda kirjeldatakse kui veidi kollakasvalget metalliläiget ning hõbevalgete mineraalide näited on ehe hõbe ja arsenopüriit. Glocker eristab soojatoonilist hõbevalget sarnasest, kuid sinakast tsingivalgest (*Zinnweiss*), mille näited on elavhõbe, koobaltimaak (*Speisskobalt*) ja antimoniit (*Spiessglas*).

Sisekujunduseks toodetavate värvide hulgas on sageli valikus nimetus *Silver White*, mis aga ei pruugi tingimata olla metallikvärv. See on reeglina väga hele neutraalne toon, mis võib olla nii sooja kui ka jaheda tooniga.

Pantone värvitoon 14-5002 *Silver* on soojatooniline hall ilma metalliläiketa , kuid ofsettrüki spot-värvid Pantone Silver 887 C ja Pantone Silver 10077 C on metallihelgiga.

Veebivärv *Silver white*, *Silvery White* või *Silver* on väga hele hall mitmes variandis   , ekraan muidugi välistab metalliläike olemasolu.

## Vaata ka
* Hõbe (heraldika)

## Viited
Sergei Roginski

**Sergei Roginski** (vene keeles *Сергей Васильевич Рогинский*; 17./30. märts 1901 Fedino, Tula kubermang – 12. detsember 1960 Moskva) oli Nõukogude Liidu väejuht, kindralleitnant (1943).

## Elulugu
Ta sündis 1901. aastal Tula kubermangus Fedinos (praeguse haldusjaotuse järgi Zaokski rajoonis Tula oblastis).

1920. aastal astus ta Punaarmeesse. Ta sõdis reamehena Venemaa kodusõjas, Nõukogude-Poola sõjas, hiljem Turkestani rindel basmatšidega.

1921. aastal lõpetas ta Kaasanis sõjaväeinseneride kursused. Ta juhtis rühma ja sapööriroodu. 1927. aastal astus ta ÜK(b)P ridadesse. 1934. aastal lõpetas ta Kuibõševi-nimelise Sõjaväe Inseneriakadeemia, seejärel juhtis pataljoni Valgevene sõjaväeringkonnas. 1939. aastal lõpetas ta K. E. Vorošilovi nimelise Kindralstaabi Akadeemia ja teenis seejärel Punaarmee kindralstaabis.

Teises maailmasõjas oli ta tegevarmees: Leningradi, Volhovi, 3. Balti rindel. Ta juhtis diviisi (111. laskurdiviis, 24. kaardiväe laskurdiviis), korpust (22. aprill 1942 – 5. juuni 1942 – 6. kaardiväe laskurkorpus; 13. september 1942 – 20. oktoober 1942 – 4. kaardiväe laskurkorpus). 13. mail 1942 sai kindralmajoriks. Aastatel 1942–1943 oli ta armee ülema asetäitja (59., 8., 2. löögiarmee). 11. märtsist 1943 kuni 13. detsembrini 1944 oli ta 54. armee ülem, veebruarist märtsini 1945 oli 67. armee ülem. 25. septembril 1943 anti talle kindralleitnandi auaste. Tema juhtimisel liikusid väed Ljubani suunas, Sinjavinski operatsioonil, Leningradi blokaadi purustamisel, Mginski, Novgorodi-Luga, Pihkva-Ostrovski, Tartu ja Riia operatsioonidel. Eriti paistsid tema juhitud väeosad silma Tosno, Ljubani ja Dno linnade vabastamisel, Velikaja jõe ületamisel ja lahingutes Riia pärast.

Juunis–detsembris 1946 oli ta Karpaatide sõjaväeringkonna 13. armee staabiülem, aastatel 1946–1950 – Leningradi sõjaväeringkonna staabiülem. 1951. aastal lõpetas ta Kindralstaabi Akadeemia juures kõrgemad akadeemilised kursused. 1951. aastast oli ta staabiülem, Nõukogude armee insenerivägede ülema esimene asetäitja. 1954. aastal läks erru.

Sergei Roginski suri 1960. aastal Moskvas ja maeti Novodevitšje kalmistule.
Rapla II maailmasõja matmispaik

**Rapla II maailmasõja matmispaik** oli Teise maailmasõja aegne matmispaik Rapla kihelkonnas Harjumaal, tänapäevase haldusjaotuse järgi Rapla maakonna Rapla valla Uuskülas.

Matmispaik paikneb Rapla kalmistul ja on Teises maailmasõjas Rapla lahingutes 9.–11. augustil 1941 osade hukkunute matmispaik.

Juulis-augustis 1941 maeti Rapla kalmistule 43 vägivaldselt surnud kodukihelkonna ja kaugemalt pärit meest-naist: neist 14 langes lahinguis, 6 olid lahingute juhuslikud ohvrid ning 23 lasti maha kodus või kodu lähedal. Neist 19 puhkavad nimetatud ühisplatsil: Endel Andok, Hans Hirvelaan, Johannes Jaani, August Jarvet, Elmar Kiima, Helmuth Kuusemets, Paul Laars, Mihkel Laiapea, Edvard Lootus, Voldemar Mikker, Johannes Oraspalv, Alfred Pärn, Jaan Raudkivi, Amandus Roosipuu, Elmar Soome, Udo Tendal, Oskar Urva, Julius Volmer ja Vladimir Vreimann.

1997. aastast oli matmispaik riiklik ajaloomälestis.

## Mälestusmärk
2001. aasta augustis püstitati ühishauale mälestusmärk, mille kujunduse autor on Liina Jaanus. Esiosas on poleeritud tumedast graniitkivist kivi, millel on tekst: "Memoriaal Rapla lahingu ohvritele, rajatud rahva annetuste abil, Kaitseliidu Rapla maleva poolt, augustis 2001". Tagaosas on graniidist kaar tekstiga: "Isamaa ilu hoieldes, vaenlase vastu võideldes" ning selle taga metallist rist. Mälestusmärk ei ole püstitatud Nõukogude sõjaväes võidelnute auks.

## Viited

## Välislingid
*Memoriaal 1941. aasta Rapla lahingu ohvritele Rapla kalmistul
*
Romano Benet

**Romano Benet** (sündinud 20. aprillil 1962 Tarvisios) on sloveeni päritolu Itaalia alpinist. 

Ta abiellus 1989. aastal Nives Meroiga. Nad elavad koos Põhja-Itaalias Tarvisios, mis piirneb põhjas Karni Alpidega ja lõunas Julia Alpidega. Ühine alpinismihuvi tegi neist mägironimispaari, kes on tõusnud kõigi (14) üle 8000 meetri kõrguste mägede tippu. Benet sai 17. mägironijaks maailmas, kes on seda teinud lisahapnikku kasutamata. Kokku kulus tal selleks 19 aastat (1998–2017).

Tagantjärele (2022. aasta juulis) selgus, et Eberhard Jurgalski hallatava veebisaidi 8000ers väitel olid Romano Benet ja Nives Meroi 2008. aastal jõudnud vaid Manaslu eeltippu (tähistus C2). Kuid see asjaolu ei saanud takistuseks Jurgalski meeskonnal kanda Beneti nimi ajaloolise, nn "pärandi nimistu" koosseisu. 

Meedia teatel plaanisid Benet ja Meroi koos Peter Hámoriga 2024. aastal tõusta Himaalajas Kangbacheni (7903) tippu seni veel ronimata lõunakülje kaudu. Benet ja Meroi, kes käivad ronimas teatud enda kehtestatud tingimustel: alati koos ja mitte kunagi täiendava hapnikuga, on kaalunud ka Manaslu kordustipputõusmist, sest aastaid tagasi jäi neil kõrgeimast punktist veidi puudu.

## Viited

## Välislingid
*Manaslu summit for Nives Meroi, Romano Benet and Luca Vuerich. planetmountain.com, 5. oktoobrt 2008
Mare Paist

**Mare Paist** (1977. aastani **Mare Mõtus**; sündinud 4. veebruaril 1954 Tallinnas) on eesti spordipedagoog. 

Ta lõpetas 1972. aastal Tallinna 2. Keskkooli ja 1976. aastal Tallinna Pedagoogilise Instituudi kehakultuuriteaduskonna, täiendas end aeroobika õpetamise kursustel.

Paist harrastas Tööjõureservide spordiklubis Meedi Võsa ning Johannes ja Maia Altsoo juhendamisel sportvõimlemist. Ta oli aastatel 1976–1978 Tapa 1. Keskkooli, 1978–1981 Tallinna 21. Keskkooli ja 1981. aastast Tallinna Saksa Gümnaasiumi kehalise kasvatuse õpetaja, 2000. aastast pedagoog-metoodik. Ta on töötanud 1993. aastast aeroobika- ja vesivõimlemistreenerina, tegutsenud vabariiklikus kehalise kasvatuse ainenõukogus ja võimlemistreenerite klubis Katrek, kuulunud 2000–2008 vabariiklikku kehalise kasvatuse ainenõukogusse, oli XVIII üldtantsupeo võimlejate kava "Mere tujud" autor.

## Tunnustus

* 2004 Tallinna aasta õpetaja
* 2008 Kalevi parim vabatahtlik abiline
* 2009 Haridus- ja Teadusministeeriumi aasta õpetaja nominent
* Tallinna haridusasutuste kvaliteediauhind Hea õpetaja 2010
* 2016 Mustamäe aasta õpetaja

## Isiklikku
Tema abikaasa Jüri Paist tuli võrkpallis 1974. aastal Eesti meistriks ja suvespartakiaadi võitjaks.

## Viited


## Välislingid

* Valev Kriis. Homme on rahvusvaheline naistepäev Spordileht, 7. märts 1986
* Karl Kello. Kehaline kasvatus ei ole teisejärguline õppeaine Õpetajate Leht, 19. märts 2010
IndieGoGo

**Indiegogo** on ühisrahastusplatvorm, mille lõid 2008. aastal Danae Ringelmann, Slava Rubin ja Eric Schell loomeprojektide rahastamiseks. Ettevõtte peakorter asub Ameerika Ühendriikides San Franciscos. Koos Kickstarteriga on Indiegogo üks populaarsemaid ühisrahastusplatvorme USA-s. Veebisaiti külastab iga kuu umbes 15 miljonit inimest.

## Ärimudel

Projekti kaasasutaja Slava Rubini sõnul "võimaldab sait kõigil koguda raha mis tahes idee jaoks". Platvorm töötab preemiasüsteemil, mis tähendab, et annetajad ja investorid, kes soovivad aidata kampaaniat rahastada, saavad teha annetuse ja saada selle eest kingituse. Pärast USA väärtpaberi- ja börsikomisjoni eeskirjade (U.S. Securities and Exchange Commission) muutmist 2016. aastal sõlmis Indiegogo partnerluse MicroVenturesiga ja pakub alates 2016. aasta novembrist aktsiapõhiseid kampaaniaid, võimaldades mitteakrediteeritud investoritel osaleda omakapitalikampaaniates.

IndieGoGo võtab edukate kampaaniate sissemaksetest 5% komisjonitasu. See tasu lisatakse Stripe'i krediitkaardi töötlemistasule, mis on 2,9% + 0,30 USA dollarit tehingu kohta. Kampaaniate puhul, mis ei saavutanud oma sihtsummat, on kasutajatel võimalus kogu raha oma hoiustajatele tasuta tagasi maksta.

Indiegogo võimaldab otse oma portaali kaudu teha krediitkaardimakseid. Sealtkaudu laekunud summad kantakse üle kahe nädala jooksul pärast kampaania lõppu.

## Investorid
2014. aasta mais laienes IndieGoGo ja kutsus uusi investoreid, sealhulgas Virgin Groupi asutaja Richard Branson, Yelp Inci juht Max Levchain, Yahoo Boardi juht Maynard Webb, Tim Draper ja teised.

## Platvormi eeskirjad
13–17-aastased kasutajad ei tohi seda veebisaiti kasutada ilma oma vanemate või seaduslike eestkostjate nõusolekuta. Pole lubatud luua kampaaniat, millega püütakse koguda raha ebaseaduslikuks tegevuseks või esitades põhjendamatuid lubadusi (näiteks väites, et toode või teenus teeb midagi võimatut) või muul moel raha välja petta. Kampaania võib pakkuda osalejatele soodustusi, kuid ei tohi pakkuda mingit rahalist tasu. Kampaania raames ei tohi reklaamida alkoholi, narkootikume, relvi või laskemoona ega mis tahes liiki loteriid või hasartmänge. Kampaania ei tohi propageerida vihkamise, kehavigastuse, surma või vara kahjustamise ideid ja võimalusi ega midagi sellist, mis võib rikkuda inimõigusi.

## Viited

## Välislingid
*
Silvio Mondinelli

**Silvio Mondinelli** (sündinud 24. juunil 1958 Gardone Val Trompias) on itaalia alpinist.

Ta on tõusnud kõigi (14) üle 8000 meetri kõrguste mägede tippu (kuuenda mägironijana maailmas lisahapnikku kasutamata). Tal kulus selleks 14 aastat (1993–2007). Tema 14. tipp oli Broad Peak (8051 m) (tipus 12. juulil 2007).

Tagantjärele (2022. aasta juulis) selgus, et Eberhard Jurgalski hallatava veebisaidi *8000ers* väitel oli Silvio Mondinelli 1993. aastal jõudnud vaid Manaslu eeltippu (tähistus C2). Annapurna peatippu jõudmise kohta (ronitud 2006) ei leidnud Jurgalski uurimisrühm tõendusmaterjali. Kuid viimase puudumine ei tähenda automaatselt tipputõusu puudumist. Eelmainitud asjaolud ei saanud takistuseks Jurgalski meeskonnal kanda Mondinelli nimi ajaloolise, nn "pärandi nimistu" koosseisu. 

## Viited

## Välislingid
Alberto Iñurrategi

**Alberto Iñurrategi Iriarte** (sündinud 3. novembril 1968 Aretxabaletas Gipuzkoa provintsis) on Hispaania baski alpinist.

Ta on tõusnud kõigi (14) üle 8000 meetri kõrguste mägede tippu (neljanda mägironijana maailmas lisahapnikku kasutamata). Tal kulus selleks 11 aastat (1991–2002). Tema 14. tipp oli Annapurna (8091 m) (tipus 16. mail 2002).

Tagantjärele (2022. aasta juulis) selgus, et Eberhard Jurgalski hallatava veebisaidi *8000ers* väitel oli Alberto Iñurrategi 2000. aastal jõudnud vaid Manaslu eeltippu (tähistus C2). Kuid see asjaolu ei saanud takistuseks Jurgalski meeskonnal kanda Iñurrategi nimi ajaloolise, nn "pärandi nimistu" koosseisu. 

## Viited

## Välislingid
Veiko Lember

**Veiko Lember** (sündinud 29. novembril 1977 Kuressaares) on eesti riigiteadlane ja endine võrkpallur.

## Haridus
Lõpetas Saaremaa Ühisgümnaasiumi 1996 ning omandas avaliku halduse erialal Tartu Ülikoolis bakalaureuse- (2000) ja magistri- (2002) ning Tallinna Tehnikaülikoolis doktorikraadi (2009). Täiendas end Islandi Ülikoolis 2008.

## Töökäik
Oli Tartu Ülikooli sotsiaalteaduskonna avaliku halduse osakonna assistent 2000–2001 ja erakorraline teadur 2002–2004, Šotimaa Kuningliku Panga praktikant 2001, sihtasutuse Eesti Õiguskeskus finantsjuht 2002–2003. Aastast 2005 töötab Tallinna Tehnikaülikooli Ragnar Nurkse innovatsiooni ja valitsemise instituudis (kuni 2008 humanitaar- ja sotsiaalteaduste instituut, 2008–2013 avaliku halduse instituut): erakorraline teadur 2005–2006, teadur 2006–2011, vanemteadur 2011–2023, alates 2024 täisprofessor tenuuris. Oli instituudi direktor 2014–2016.

## Teadustöö
Uurimistöö põhisuunad: avalik haldus, haldusjuhtimine, avaliku sektori innovatsioon.

Oli Marie Skłodowska-Curie teadur Leuveni Katoliiklikus Ülikoolis 2017–2019, külalisteadur Université Gustave Eiffelis 2017–2019 ja Antwerpeni Ülikoolis 2019; Leuveni Katoliikliku Ülikooli külalisprofessor aastast 2019.

## Teaduskorralduslik tegevus
Ajakirja Halduskultuur tegevtoimetaja 2009–2014, toimetuskolleegiumi liige alates 2014. Eesti Teadusagentuuri hindamisnõukogu liige aastast 2020.

## Sportlaskarjäär
Alustas võrkpallitreeninguid 1985 ema Marvi Lemberi juhendamisel. Kuulus 1998–2009 143 mängus Eesti võrkpallikoondisse, olnud ka koondise kapten. Sai Eesti koondisega Euroopa meistrivõistlustel 2009 14. koha. Tuli 7 korda Eesti meistriks: 1998–1999 Tartu Ösel Foodsi, 2004  ESS Pärnu VK, 2005 Tallinna Audentese ja 2007–2009 Tallinna Selveri meeskonnas.

## Isiklikku
Veiko Lemberi isa on endine kergejõustiklane Jaan Lember ja ema endine võrkpallur Marvi Lember.

## Viited

## Välislingid
* Veiko Lember Eesti Teadusinfosüsteemis
* Veiko Lemberi publikatsioonid
Darnõtsja rajoon

**Darnõtsja rajoon** (ukraina keeles Дарницький район) on haldusüksus (linnarajoon) Ukraina pealinnas Kiievis.

Darnõtsja rajoon asub linna kaguosas Dnepri vasakul kaldal.

Darnõtsja rajoon on moodustatud 1935. aastal. 1969. aastal eraldati Darnõtsja rajooni koosseisust Dnipro rajoon.

## Viited
Holosijivi rajoon

**Holosijivi rajoon** (ukraina keeles Голосіївський район) on haldusüksus (rajoon) Ukraina pealinnas Kiievis.

Holosijivi rajoon asub linna lõunaosas Dnepri paremal kaldal.

Rajoon moodustati 1921. aastal ja kandis esialgu Demijivka rajooni nime. 1937. aastal sai rajoon uueks nimeks Moskva rajoon. Praeguse nime sai Holosijivi rajoon 2002. aastal.

## Viited
Jerzy Kukuczka

**Jerzy Kukuczka** (24. märts 1948 Katowice – 24. oktoober 1989 Lhotse, Nepal) oli Poola alpinist. 

Ta oli teise mägironijana maailmas (Reinhold Messneri järel) tõusnud kõigi (14) üle 8000 meetri kõrguste mägede tippu. Kokku kulus tal selleks kaheksa aastat (1979–1987). Erinevalt Messneri tipputõusudest olid Kukuczka Himaalaja kaheksatuhandalistel valitud marsruudid tavaliselt originaalsed, paljud neist olid esmatõusud ja sageli talvise tuule ja külma käes.

Tagantjärele (2022. aasta juulis) selgus, et Eberhard Jurgalski haldava veebisaidi *8000ers* väitel puuduvad piisavad tõendused, et Kukuczka 1986. aastal oli jõudnud Manaslu päristippu. Kuid see asjaolu ei saanud takistuseks Jurgalski meeskonnal kanda Kukuczka nimi ajaloolise, nn "pärandi nimistu" koosseisu.
__NOTOC__ 
## Surm
Kukuczka üritas ronida 24. oktoobril 1989 Nepalis Lhotse (8516 m) lõunakülje kaudu tippu. 
Umbes 8300 m kõrgusel libises ta jäälõigul ja turvaköie purunemise tagajärjel kukkus  rohkem kui 2000 meetrit allapoole kuristikku. Tema surnukeha, vaatamata otsingutele, ei leitud.

## Tunnustus
1988. aastal Calgary olümpiamängudel autasustati Reinhold Messnerit ja Jerzy Kukuczkat, kes esimestena olid jõudnud kõigi 14 kaheksatuhandelise tippu, hõbemedaliga.

## Teosed
*Kukuczka, Jerzy. "My Vertical World: Climbing the 8000-Metre Peaks". Mountaineers Books, 1992. ISBN 0-89886-344-9. https://www.google.co.uk/books/edition/My_Vertical_World/-3ATAQAAIAAJ?hl=en&gbpv=0&bsq=9788365095053
**Kukuczka, Jerzy. "Mój pionowy świat czyli 14 × 8000 metrów". London: Wydawnictwo AT, 1995. ISBN 1-899397-09-4.

## Viited

## Välislingid
Krzysztof Wielicki

**Krzysztof  Jerzy Wielicki** (sündinud 5. jaanuaril 1950 Szklarka Przygodzickas Ostrzeszówi maakonnas) on poola alpinist. 

Ta on lõpetanud Wrocławi Tehnikaülikooli elektroonikainseneri erialal. Alpinismiga on tegelenud alates 1970. aastast.

17. veebruaril 1980 esimeste alpinistidena maailmas tõusid Wielicki ja Leszek Cichy talvisel perioodil Džomolungma (8848 m) tippu. Hiljem on Wielicki olnud korduvalt Poola talviste mägiekspeditsioonide juht.

Ta on viienda mägironijana maailmas tõusnud kõigi (14) üle 8000 meetri kõrguste mägede tippu. Kokku kulus tal selleks 16 aastat (1980–1996). 

Tagantjärele (2022. aasta juulis) selgus, et Eberhard Jurgalski hallatava veebisaidi *8000ers* väitel oli Wielicki 1991. aastal jõudnud vaid Annapurna eeltippu (tähistus SFE). Kuid see asjaolu ei saanud takistuseks Jurgalski meeskonnal kanda Wielicki nimi ajaloolise, nn "pärandi nimistu" koosseisu.

## Viited

## Välislingid
Petšerski rajoon

**Petšerski rajoon** (ukraina keeles Печерський район) on haldusüksus (rajoon) Ukraina pealinnas Kiievis.

Petšerski rajoon asub linna keskosas Dnestri paremal kaldal.

Rajoon on saanud nime Kiievi koobaskloostri (ukraina keeles Києво-Печерська лавра) järgi. Kui Kiievist sai 1934. aastal Ukraina NSV pealinn, siis kolisid rajooni mitmed valitsusasutused ja alustati massilist korterelamute ehitamist.

## Viited
Carlos Carsolio

**Carlos Carsolio Larrea** (sündinud 4. oktoobril 1962 Mexico Citys) on mehhiko alpinist.

Ta on tõusnud kõigi (14) üle 8000 meetri kõrguste mägede tippu (neljanda mägironijana maailmas). Tal kulus selleks 11 aastat (1985–1996). Tema 14. tipp oli Manaslu (8163 m) (tipus 12. mail 1996).

Tavaliselt ronis Carsolio kaheksatuhandeliste mägede tippu lisahapnikuta, kuid 1988. aastal soolotõusus Makalu (8485 m) tippu, tekkis tal tipust laskumisel hädavajadus lisahapniku järele.

Tagantjärele (2022. aasta juulis) selgus, et Eberhard Jurgalski hallatava veebisaidi *8000ers* väitel oli Carlos Carsolio 1996. aastal jõudnud vaid Manaslu eeltippu (tähistus C2). Kuid see asjaolu ei saanud takistuseks Jurgalski meeskonnal kanda Carsolio  nimi ajaloolise, nn "pärandi nimistu" koosseisu.

## Viited
Solomjanka rajoon

**Solomjanka rajoon** (ukraina keeles Солом'янський район) on haldusüksus (rajoon) Ukraina pealinnas Kiievis.

Solomjanka rajoon asub linna edelaosas.

Kui Kiievis moodustati 1921. aastal rajoonid, hõlmasid praeguse Solomjanka rajooni territooriumi Šuljavski ja Solomjanski rajoonid. Seoses halduskorralduse ümberkorraldusega 1930. aastate algul jäi praeguse Solomjanka rajooni territoorium Stalini ja Žovtnevõi rajoonide alale. 1938. aastal Stalini rajoon kaotati, selle territoorium läks vastloodud Zaliznõtšnõi rajooni koosseisu. Praegusel kujul moodustati Solomjanka rajoon 2001. aastal, mil Zaliznõtšnõi ja Žovtnevõi rajoonid ühendati.

## Viited
Teesi Viisimaa

**Teesi Viisimaa** (aastani 1959 **Teesi Mõtus**; 19. märts 1932 Tallinn – 30. august 2024) oli eesti balletitantsija. 

Ta õppis aastatel 1947–1950 Tallinna Õpetajate Instituudis eesti keelt. Balletiõpinguid alustas Jelena Izerovitši stuudios, jätkas 1950–1951 Eesti Riiklikus Koreograafiakoolis ning lõpetas 1954. aastal Moskva koreograafiakooli. 

Aastatel 1954–1975 töötas ta Estonia teatris, hiljem administraatorina Eesti Televisiooni kunsti ja kirjanduse toimetuses. 

Eesti Teatriliidu liige alates 1955. aastast. Olnud abielus Vello Viisimaaga. 

Avaldanud raamatu "Vello Viisimaa. Lauldes vihmas" (2011).

## Osi
* Clarice (Tšulaki Ebapeig, 1954)
* Esmeralda (Pugni, Glieri ja Vassilenko Esmeralda, 1954, kontsertesitus)
* Maria ja kellukestega tantsu solist (Assafjevi Bahtšisarai purskkaev, 1955)
* Meelike (E. Kapi Kullaketrajad, 1956)
* Amor (Glazunovi Raimonda, 1957)
* Heli (Austeri Põhjamaa unenägu, 1960)
* Pierrot (Burmeistri Koreograafiline valss, Raveli muusika, 1960)
* Punamütsike (Tšaikovski Uinuv kaunitar, 1962)
* Amm (Prokofjevi Romeo ja Julia, 1971)
* Berthe (Adami Giselle, 1975)

## Kirjandus
* S. Levin. Anne ja töö. – Pilt ja Sõna 1955,  4
* V. Käosaar. Teesi ja Piret Viisimaa: „Meil on Luigel olnud ilusaid ja naljakaid aegu”. – Vooremaa, 10. mai 2008
* M. Karlson. Vello Viisimaast, soojuse ja armastusega. – Postimees : Raamat, 17. november 2011
Juurhebel

**Juurhebel** (*Hebeloma radicosum*) on šampinjonilaadsete seltsi kuuluv liik seeni.

## Välislingid
* Juurhebel andmebaasis eElurikkus.
Svjatošõni rajoon

**Svjatošõni rajoon** (ukraina keeles Святошинський район) on haldusüksus (rajoon) Ukraina pealinnas Kiievis.

Svjatošõni rajoon asub linna lääneosas.

12. aprillil 1973 moodustati osadest Žovtnevõi, Sovetski ja Ševtšenko rajooni aladest uus rajoon – Leningradi rajoon. 1. augustil 2001 nimetati Leningradi rajoon ümber Svjatošõni rajooniks.

## Viited
Ševtšenko rajoon

**Ševtšenko rajoon** (ukraina keeles Шевченківський район) on haldusüksus (rajoon) Ukraina pealinnas Kiievis.

Ševtšenko rajoon asub linna keskosas.

Ševtšenko rajoon moodustati 4. aprillil 1937. 2001. aasta oktoobris liideti Ševtšenko rajooniga osa endiste Nõukogude ja Vana-Kiievi rajoonide territooriumist.

## Viited
HB Køge

**HB Køge** (täisnimega *Herfølge Boldklub Køge*, lühemalt *HB Køge*; lühend *HBK*) on Taanis Køge linnas tegutsev jalgpalliklubi. See mängib Taani esiliigas 1. division.

Klubi asutati 1. juuli 2009 pealisehitusena Herfølge Boldklubi ja Køge Boldklubi vahel.

Taani kõrgliigas mängis Køge viimati hooajal 2011/12. Pärast seda hooaega on mängitud püsivalt esiliigas.

2023. aastast on klubi peatreener Nicklas Pedersen.

## Eesti mängijad
* Karl Mööl (2018)

## Viited

## Välislingid
* Klubi koduleht
Heroes of Might and Magic: Olden Era

**"Heroes of Might and Magic: Olden Era"** on käigupõhine strateegiamäng, mis ilmub 2025. aastal. Mängu töötas välja Unfrozen ja avaldab Ubisoft. Mäng sisaldab Heroes of Might and Magic seeria traditsioonilist käigupõhist süsteemi, kuid ka täiendavaid rollimängumehaanikaid, mida seeria eelmistes osades ei olnud. Lisaks üksikmängija režiimile, toetab mäng mitmik- ja koostöömängu, ning sisaldab ka kaardi toimetajat. Varajane juurdepääs mängule on planeeritud 2025. aasta esimesse kvartalisse.

## Mängitavus
Ülesehituselt sarnaneb mäng seeria eelmiste mängudega. Mängija saab kontrollida mitmeid unikaalsete võimetega kangelasi, osta enda armeesse mütoloogilisi olendeid ja sõdureid. Mängija saab juhtida ka ühte või mitut linnatüüpi: Temple, Necropolis, Sylvan, Dungeon, Hive ja veel avaldamata kuues fraktsioon, mis avalikustatakse hiljem. Seal on mängijal võimalus linna ehitada, mille tulemusel kasvab mängija armee ja laienevad mänguvõimalused. Mängija poolt kontrollitavad kangelased koguvad kogemusi, võideldes koletiste ja vaenlase kangelastega.
Bilirubiin

**Bilirubiin** on erütrotsüütide lõhustumise tagajärjel vabaneva heemi laguprodukt, mis satub vereringesse retikuloendoteliaalsüsteemist. Hemoglobiinist ja teistest heemisisaldusega proteiinidest eemaldatakse heemi osa, mis metaboliseeritakse bilirubiiniks. Lõpp-produkt, mis sekreteerub plasmasse, on vees lahustumatu (mittekonjugeeritud) bilirubiin. Plasmas seondub bilirubiin albumiiniga ning transporditakse maksa. Maksas konjugeeritakse bilirubiin glükuroonhappega, mis muudab selle vees lahustuvaks. Seejärel transporditakse see läbi sapiteede ja elimineeritakse soolestiku kaudu. Bilirubiini kontsentratsioon on konjugeeritud ja mittekonjugeeritud bilirubiini kontsentratsioonide summa.
Tartu Ülikooli raamatukogu konverentsisaali gobelään

**Tartu Ülikooli raamatukogu konverentsisaali gobelään** on tekstiilikunstnik Mall Tombergi loodud Tartu-aineline 5,6 × 10,9 meetri suurune gobelääntehnikas vaip, mis katab Tartu Ülikooli raamatukogu konverentsisaali terve otsaseina. See on suurim Tartu-aineline vaip.

## Kirjeldus
Vaip suuruses 5,6 × 10,9 meetrit (pindala 61 m2) on kootud neljast vertikaalsest paanist (2,5 m, 3,5 m, 2,5 m ja 2,4 m). Autori nimi vaibal on all paremas nurgas. Algselt olid paremal üleval nurgas kolme kuduja nimed: E. Ruus, L. Kallasmaa ja R. Kobin, kuid kaks nime tikiti üle ja alles jäi vaid Erna Ruusi oma.

Vaiba abstraktses rütmilises kompositsioonis on koos hoonete piirjooni ja Emajõge meenutavad kujundid ja jooned, kaks raamatukogu ajalooga seotud portreed, Rooma numbrites aastaarvud, tekstid ja initsiaalid, raamaturidu ning -veerge meenutavad mustripinnad, maastikumotiivid. Koloriit on kompositsiooni tervikuks ühendavas pruun-hallis üldtoonis, millele tähtede punane-sinine-kollane, tekstiribade kollased toonid ja portreede tausta valge lisavad rikastavaid värviaktsente.

## Vaiba valmimise protsess
Raamatukogu toonase direktori Laine Peebu algatusel esitati 1977. aastal tekstiilikunstnik Mall Tombergile tellimus ülikooli raamatukogu uude hoonesse gobelääni kavandamiseks. Konverentsisaali gobelääni kavandamine algas samal ajal kui raamatukogu hoone ehitamine.

Mall Tombergi gobelääni eelkavandid on säilinud Eesti Tarbekunsti- ja Disainimuuseumis. Töökavand valmis 1977. aastal mõõtkavas 1:10. Kunstnik uuris teemasse süvenemiseks raamatukogu ajalugu ja palus endale saata pilte raamatukogu algusaastate olulistest isikutest. Kavandi jaoks valis ta raamatukogu asutaja Karl Morgensterni (1770–1852) ja ülikooli esimese rektori Georg Friedrich Parroti (1767–1852) portree. Portreede kudumise eeltööks tehti fotosuurendused. Aastaarv MDCCCII tähistab raamatukogu asutamise aastat ja MCMLXXXI uude majja asumise aastat. Viitena Toomemäel endises toomkirikus asunud raamatukogule on vaibal K. Morgensterni raamatuvara deviis "Labor delectat" ("Töö valmistab rõõmu") ja raamatukogu saalide seinu kaunistavad klassitsistlikud rosetid, mille hulgas üliõpilasmütsi põhja viisiksiir. Raamatuveerge meenutavad kudumiread algavad värviliste Lombardia initsiaalidega. Veel on vaiba pinnas aimatavad hoonete kontuurid, tuledes aknaread, Struve monumendi siluett, Lõuna-Eesti künkad ja järved.

Gobelään kooti Tallinna Kunstitoodete Kombinaadi ARS dekoratiivkudumise ateljees Erna Ruusi käe all ja Mall Tombergi juhtimisel 1. juunist 1978 kuni 24. detsembrini 1979. Mall Tomberg ise valis gobelääni kudumiseks lõngad, pani paika värvikombinatsioonid ja kontrollis, et tema valikud jõuaksid vaipa. Portreed kudus Erna Ruus. On teada, et Mall Tomberg korrigeeris tema värvivalikuid, nii et osa tööst tuli ümber teha.

Teos valmis 1979. aastal, seega enne raamatukogu ehituse lõppemist, ja jäi ootama hoone valmimist. Vaiba eest maksti tegijatele 20 000 rubla. 1982. aastal tunnustati nii Mall Tombergi kui ka Erna Ruusi Eesti NSV riikliku preemiaga. 

## Viited
Seiklusmärulimäng

**Seiklusmärulimäng** on videomängu hübriidžanr, mis sisaldab nii märuli- kui ka seiklusmängu žanri põhielemente.

Tavaliselt sisaldavad klassikalised seiklusmängud situatsioonilise olukorraga seotud probleeme, mida mängija saab süžee lõpuleviimiseks uurida ja lahendada, hõlmates vähe või siis täielikult puuduvat märulit. Klassikaline märulimäng on seevastu mäng, mis põhineb reaalajas tegutsemisel, mis paneb proovile mängija refleksid. Seiklusmäruli mängud ühendavad need žanrid.
Podili rajoon

**Podili rajoon** (ukraina keeles Подільський район) on haldusüksus (rajoon) Ukraina pealinnas Kiievis.

Podili rajoon asub linna keskosas Dnepri jõe paremal kaldal.

Podili rajoon on moodustatud 1921. aastal. Aastatel 1925–1944 oli nimeks Petrivski rajoon.

## Viited
Üksikmäng

**Üksikmäng** on videomäng, mida saab mängida üksi. 

Lisaks on olemas "ühe mängija režiim", mis on ühe mängija jaoks mõeldud mängurežiim, kuigi mäng võib sisaldada ka mitme mängija režiime. 
Enamik tänapäeva videomänge on loodud üksikmängija jaoks, kuigi paljudel neist on režiimid, mis võimaldavad mängida mitmekesi.
Võitlusmäng

**Võitlusmäng** on Videomängu žanr, mis hõlmab võitlust mitme tegelase vahel. Võitlusmängudes kasutatakse sageli selliseid mehhanisme nagu blokeerimine, haaramine, vasturünnakud ja rünnakute ühendamine „kombodeks“. Tegelased võitlevad tavaliselt käsitsivõitluses, sageli võitluskunstide abil. Võitlusmängude žanr on seotud beat 'em up'i žanriga, kus paljud arvuti poolt juhitavad vaenlased võitlevad ühe või mitme mängija tegelase vastu.

Tuntumate võitlusmängu seeriate alla kuuluvad Tekken, Street Fighter ja Mortal Kombat.
Oboloni rajoon

**Oboloni rajoon** (ukraina keeles Оболонський район) on haldusüksus (rajoon) Ukraina pealinnas Kiievis.

Oboloni rajoon asub linna põhjaosas Dnestri paremal kaldal.

Rajoon moodustati 3. märtsil 1975 ja kandis esialgu Minski rajooni nime. Praeguse nime sai Oboloni rajoon 2001. aastal.

## Viited
Aigar Pindmaa

**Aigar Pindmaa** (sündinud 29. juulil 1957) on eesti ettevõtja ja sporditegelane.

1975. aastal lõpetas ta Võru 1. Keskkooli. Hiljem lõpetas Eesti Põllumajandusakadeemias maaparanduse eriala.

Aastatel 1993–2003 oli ta AS Wõro Kommerts juhatuse esimees. Aastatel 2002–2004 oli ta Eesti Lihaliidu juhatuse esimees.

Ta on Võrus asuva Kubija hotelli ja loodusspaa omanik.

Aastatel 2021–2024 oli ta Eesti Orienteerumisliidu president.

## Tunnustus
*2000 Võru linna teenetemärk

## Viited
Käigupõhine strateegia

**Käigupõhine strateegia** on strateegiamängu žanr (tavaliselt teatud tüüpi sõjamäng, eriti strateegilise taseme sõjamäng), kus mängijad mängivad vaheldumisi. Seda eristatakse reaalajas strateegiast, milles kõik mängijad mängivad samaaegselt.